FI Euroopan unionin virallinen lehti C 280/7

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2017/C 280/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”ΜΕΛΕΚΟΎΝΙ” (MELEKOUNI)

EU-nro: PGI-GR-02208 – 8.12.2016

SAN ( ) SMM ( X )

1. Nimi (nimet)

”Μελεκούνι” (Melekouni)

2. Jäsenvaltio tai kolmas maa

Kreikka

3. Maataloustuotteen tai elintarvikkeen kuvaus

3.1 Tuotelaji

Luokka 2.3. Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta

Melekouni on perinteinen makeinen, jota valmistetaan Rodoksen saarella. Tämä vinoneliön muotoinen makeinen valmistetaan seesaminsiemenistä ja hunajasta, mausteista, manteleista ja (mahdollisesti) sitrushedelmän kuoresta ja/tai -mehusta, jotka sekoitetaan massaksi ja keitetään. Se on pehmeää ja taipuisaa, muttei murtuvaa, ja sen koostumus on joustava, tarttumaton ja kiinteä. Kun tuotteen pakkaus avataan, siitä leviää ilmaan mausteiden ja sitruunankuoren/-mehun aromeja, jotka voimistuvat tuotetta pureskeltaessa. Väri vaihtelee kullankeltaisesta ruskeaan hunajan värin, seesaminsiementen paahtoasteen ja käytettyjen mausteiden mukaan.

Melekouni-nimen juuret ovat antiikin Kreikassa, ja nimi muodostuu sanoista ”meli” [hunaja] ja ”kounní”, joka tarkoittaa siementä Rodoksen murteessa.

Makeinen painaa 10–70 g.

3.3 Rehu (ainoastaan eläinperäiset tuotteet) ja raaka-aineet (ainoastaan jalostetut tuotteet)

Melekouni valmistetaan perinteisesti seuraavista ainesosista:

— hunaja (vähintään 40 prosenttia nettopainosta)

— seesami (vähintään 40 prosenttia nettopainosta)

— mantelit (1,5–10 prosenttia nettopainosta)

— mausteet (kaneli ja/tai muskottipähkinä ja/tai neilikka ja/tai korianteri)

— vapaavalintaiset: sitrushedelmän kuori ja/tai -mehu (yleensä appelsiini ja/tai bergamotti ja/tai sitruuna ja/tai pomeranssi)

Hunajalla on oltava voimassa olevassa asianmukaisessa lainsäädännössä kuvatut ominaisuudet.

Seesaminsiementen on oltava kuorettomia ja paahdettuja.

Manteleiden on oltava paahdettuja.

Käytettyjen mausteiden on oltava hyvässä tasapainossa muun seoksen kanssa, eikä yksittäinen aromi saa hallita lopputuotteessa.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki Melekounin tuotantovaiheet on toteutettava 4 kohdassa määritetyllä maantieteellisellä alueella. Tämä koskee sekä ainesosien kuumennusta ja sekoitusta että seoksen jäähdytystä, tiivistämistä ja muotoilemista tähän tarkoitukseen sopivalla pinnalla.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Melekounia myydään sellaisenaan alkuperäispakkauksessaan, eikä sitä käsitellä millään muulla tavoin ennen sen lopullista jakelua. Se on leikattava ja pakattava tuotantopaikassaan, koska kuljetusaika ja lämpötilan muutokset muuttavat sen ominaisuuksia. Suurin ongelma on seoksen kosteuspitoisuuden suurentuminen, jolloin seosta on vaikea muotoilla ja leikata.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kaupallisesta tarjontamuodosta riippumatta tuotteen merkinnöissä on oltava seuraavat sanat:

”Melekouni – suojattu maantieteellinen merkintä” tai ”Melekouni SMM”.

4. Maantieteellisen alueen tarkka rajaus

Melekounin tuotannon määritetty maantieteellinen alue on Rodoksen saari, joka sijaitsee Dodekanesian nomoksella Etelä-Egeanmeren alueella.

5. Yhteys maantieteelliseen alueeseen

Melekounin yhdistää maantieteelliseen alueeseen tuotteen maine. Vahva perinne, joka yhdistää Melekounin Rodoksen saareen, on vuosisatoja vanha.

Muinaisista ajoista lähtien se on ollut perinteinen paikallinen makeinen, jota on tarjottu herkkupalana häissä, ristiäisissä ja muissa sosiaalisissa tapahtumissa. Tyypillistä on etenkin se, miten Melekounia tarjotaan joissakin kylissä hääseremonian jälkeen. Se asetetaan suurelle uunipellille, leikataan paloiksi lusikalla ja tarjotaan vieraille.

Melekounia valmistetaan perinteisellä menetelmällä, joka on säilynyt samana, kun sitä koskeva tieto on siirtynyt yhdeltä sukupolvelta seuraavalle. Esimerkkejä: hunajan kuumennuksen pituus ja lämpötila vaikuttavat siihen, miten tuote ”asettuu” (ja siihen vaikuttavat myös Melekounin valmistushetkellä vallitseva säätila, kuten kosteus ja ympäristön lämpötila); seesaminsiementen paahtokäsittelyn kesto ja lämpötila (siemenet on paahdettava tasaisesti sekoittamalla niitä koko ajan), seesaminsiementen lämpötila, kun siemenet lisätään hunajaan; tieto siitä, miten kovaa seosta on puristettava, jotta tuotteesta tulee tarpeeksi kiinteä, ja tieto sisäpakkauksesta, joka estää liiallisen kosteuden kertymisen tuotteeseen (liiallinen kosteus heikentää laatua ja lyhentää säilyvyyttä).

Melekounilla on seuraavat erityisominaisuudet:

— se on pehmeää ja taipuisaa muttei murtuvaa

— sen koostumus on joustava, tarttumaton ja kiinteä

— se maistuu hunajalle, kuorituille ja paahdetuille seesaminsiemenille ja paahdetulle mantelille, ja siinä voi olla myös sitrushedelmän kuoren/mehun ja käytettyjen mausteiden muodostama erityisaromi

— se on vinoneliön muotoinen.

Melekouni eroaa muista samankaltaisista tuotteista, koska siinä käytetään vain hunajaa eikä makeutusaineita, joita samankaltaisissa tuotteissa käytetään usein.

Tuotteen maine on vahvistettu lukemattomissa viitteissä, jotka juontavat juurensa jo antiikin aikaan, asiakirjoissa, julkaisuissa, keittokirjoissa, lehti- ja verkkojulkaisujen artikkeleissa ja jutuissa sekä monissa tapahtumissa, joita on järjestetty perinteisten paikallisten tuotteiden mainostamiseksi. Rodoksella se on ollut tärkein häissä tarjottava herkku jo antiikin ajoista, ja sitä tehdään perinteisellä tavalla paikallisissa leipomoissa ja kodeissa.

Melekouni-nimi on peräisin Rodoksen murteesta, sillä alueella käytetään sanaa ”kounní” (peräisin antiikin kreikan sanasta Kókkos-Kounní) siemenestä (tässä tapauksessa siis seesaminsiemenestä), seesamikasvin hedelmän sisällä olevasta pienestä jyväsestä, ja sanaa ”meli” [hunaja]. Yksinkertaisuuden vuoksi sana kirjoitetaan Melekouni, ei siis Melekounni.

Melekouni-nimeä käytetään laajalti kaupallisesti ja arkikielessä.

Kaksi tunnettua perinnetieteilijää Rodokselta, Theodoros Konstantinidis ja Christodoulos Papachristodoulou, mainitsevat sen kirjoituksissaan. ”Lexilogion tis dimodous Rodiakis Dialektou” [Rodoksen murresanasto] -teoksessa mainitaan, että ”hunajasta ja paahdetuista seesaminsiemenistä tehty makeinen on virallinen herkku kylähäissä ja juhlissa, ja sitä lähetetään naimisiinmenosta kertovan kirjeen mukana niille ystäville ja sukulaisille, jotka eivät päässeet häihin, kuten sokeroituja manteleita isommilla paikkakunnilla” (Konstantinidis, 2002).

Rodoksen mehiläishoitoyhdistyksen (”I Kipseli”) julkaisemassa ”Paradosiaki Melissokomia Aigaiou” [Perinteinen mehiläistarhaus Egeanmeren alueella] (Chondros, 2016) -kirjassa mainitaan, että Rodoksella on paljon hunajapohjaisia makeisia, joista yksi on Melekouni. Nämä makeiset ovat peräisin antiikin Kreikasta, ja ne on tunnettu jo Homeroksen ajoista. Myös Herodotos (484–426 eKr.) mainitsee Melekounin kaltaisen makeisen.

Rodoksen mehiläishoitoyhdistyksen kirjassa viitataan paljon Melekouniin. Kirjassa esimerkiksi mainitaan, että erilaiset tavat, joihin liittyy Melekouni, ovat olleet tyypillisiä saaren hääperinteissä. Etenkin Maritsán alueella häitä edeltävänä perjantai-iltana morsiamen ja sulhasen vanhemmat kiertävät talosta taloon ja kutsuvat sukulaisia auttamaan Melekounin valmistuksessa huutamalla ”tulkaa tekemään melekounia!” Sukulaiset tuovat ainesosat (seesamisiemeniä ja hunajaa), ja kun ne on esikäsitelty (paahdettu ja sekoitettu), he keittävät seoksen ammattileipurin kanssa. Sen jälkeen he maistavat tekemäänsä Melekounia ja säästävät loput häihin. Myös muissa kylissä (Damatria, Kremastí, Koskinou jne.) on ollut tämä perinne.

Kirjassa ”Sergiani sto xthes ton nision mas (sta chronia tis italokratias kai stis protes meta tin apeleftherosi dekaeties)” [Kävely entisaikojen saarilla (Italian vallan aika ja ensimmäiset itsenäisyyden vuosikymmenet)] mainitaan, että …” melekouni ja hääleipätaikina valmistettiin torstai-iltana”. Lauantai-iltana musikanttien johtama miesjoukko alkaa kutsua kyläläisiä Giorgon lasten häihin: ”…musikanttien kävellessä ympäri kylää soittaen perinteisiä häälauluja pari kolme miestä piipahti jokaisessa kodissa viemässä melekounia…” (Karagianni-Marmarokopou, 2007).

Kirjassa ”Tragoudia Gamou” [Häälauluja] todetaan, että Rodoksella ”tyypillistä on herkullinen melekouni, jota valmistetaan yhä. Sitä lähetetään yleensä kihlajais- ja hääkutsujen mukana” (Boyianos, 2005).

Melekounilla on osa myös perinteisistä rodoslaisista häistä kertovassa Tis Rodou o melekounnas -näytelmässä, jonka ovat dramatisoineet Soroni-kulttuuriyhdistyksen ”Ampernalli” jäsenet (Chondros, 2016).

Lisäksi Melekouni kuuluu Rodoksella kreikkalaiseen aamiaiseen. Kreikkalainen aamiainen on Kreikan hotellialan järjestön kokeiluhanke, jossa esitellään Kreikan kulttuurista ja kulinaarista perintöä yhdistämällä ne kreikkalaiseen hotelliliiketoimintaan.

Todisteena Melekounin ja Rodoksen saaren välisestä yhteydestä on myös se, että Melekouni on nimetty Rodoksella ”vaihtorahaksi”, mikä tarkoittaa sitä, että saaren verkoston jäsenet voivat vaihtaa tavaroita ja palveluja käyttämättä rahaa.

Tärkeimmän virallisen tunnustuksen tuote sai erikoistapahtumassa, joka järjestettiin Rodoksella 26. syyskuuta 2010: silloin valmistettiin maailman suurin Melekouni, joka merkittiin Guinnessin ennätysten kirjaan maininnalla ”maailman pisin melekouni, perinteinen rodoslainen jälkiruoka…”. Tämä auttoi edistämään tuotteen tunnettuutta kansainvälisesti.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.minagric.gr/images/stories/docs/agrotis/POP-PGE/prod_pge_melekouni.pdf

(1) EUVL L 343, 14.12.2012, s. 1.